b'\n_START_ARTICLE_\nEnovratni glog\n_START_SECTION_\nOpis\n_START_PARAGRAPH_\nEnovratni glog je grm ali drevo, ki zraste v vi\xc5\xa1ino med 5 in 14 metrov in ima kroglasto kro\xc5\xa1njo. Lubje je rjavo s pokon\xc4\x8dnimi oran\xc5\xbenimi razpokami. Mlade veje so pora\xc5\xa1\xc4\x8dene z ostrimi trni, ki so dolgi okoli 12,5 mm. Listi so dlanasto krpasti ali deljeni. Imajo 3 do 7 za\xc5\xa1iljenih in na koncu napiljenih krp, dolgi pa so med 20 in 80mm. Na veje so razporejeni izmenjujo\xc4\x8de. Med prvim in drugim parom krp sta zarezi, ki obi\xc4\x8dajno se\xc5\xbeeta do sredi\xc5\xa1\xc4\x8da lista. Zgornja stran listov je temno, spodna pa bledo zelena._NEWLINE_Cvetovi so beli in imajo pet ven\xc4\x8dnih listov, ve\xc4\x8d rde\xc4\x8dih pra\xc5\xa1nikov ter en pesti\xc4\x8d. V premeru merijo okoli 10 mm. Na posamezni veji je skupaj zbranih med 5 in 25 cvetov, drevo pa cveti pred olistanjem, od maja do prve polovice junija. Plod je ovalno rde\xc4\x8d, dolg je okoli 10 mm, znotraj pa je eno seme, ki sve\xc5\xbee vsebuje cianovodikovo kislino in je strupeno. S plodovi se hranijo razli\xc4\x8dne vrste ptic, ki tako razna\xc5\xa1ajo semena.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nV Sloveniji raste enovratni glog do 1.500 m visoko, saj mu nizke temperature ne \xc5\xa1kodijo. Za rast potrebuje veliko svetlobe, zato je pogostej\xc5\xa1i v svetlej\xc5\xa1ih gozdovih, na posekah in gozdnem robu. Najbolj mu ustrezajo te\xc5\xbeka apnena ilovnata tla, na vla\xc5\xbenost tal pa ni preve\xc4\x8d ob\xc4\x8dutljiv._NEWLINE_Enovratni glog je zdravilna rastlina, ki se v tradicionalni medicini uporablja za \xc4\x8daj, ki deluje ugodno na srce, predvsem krepi delovanje in izbolj\xc5\xa1a prekrvavitev sr\xc4\x8dne mi\xc5\xa1ice, zni\xc5\xbeuje krvni tlak v perifernem \xc5\xbeilju in za laj\xc5\xa1anje simptomov pri aterosklerozi, te\xc5\xbeavah pri dihanju in omotici  Poleg tega naj bi izbolj\xc5\xa1eval skleroti\xc4\x8dne spremembe koronarnega o\xc5\xbeilja, pospe\xc5\xa1eval prekrvavitev srca, deloval pomirjevalno in diureti\xc4\x8dno. Za prevretke se uporabljajo cvetovi, listi in plodovi. Uporablja se tudi kot \xc4\x8daj za huj\xc5\xa1anje, v sodobni medicini pa se izvajajo testiranja zdravil za zdravljenje sr\xc4\x8dnega popu\xc5\xa1\xc4\x8danja, ki temeljijo na izvle\xc4\x8dkih gloga. V glogu so prisotni amini (feniletilamin, o-metoksifeniletilamin, tiramin), flavonoidi (derivati flavonov in flavonolov, rutinhiperozid, glikozidi viteksina, glikozidi orientina, procianidini), tanini (kondenzirani procianidini) ter cianogeni glikozidi in saponini._NEWLINE_Enovratni glog je tudi vir antioksidantov, po ljudskem izro\xc4\x8dilu pa se pripravke iz gloga uporablja \xc5\xa1e pri poapnenju ven\xc4\x8dnih arterij in \xc5\xbeil nasploh, Buergerjevi bolezni, vrsti bole\xc4\x8de malokrvnosti in ob meni. Pogosto se uporablja skupaj z baldrijanom in belo omelo._NEWLINE_Plodove se obi\xc4\x8dajno nabira po prvi zmrzali, iz njih pa se v kombinaciji z drugim sadjem lahko dela marmelada. Plodove ponekod namakajo v \xc5\xbeganje, vino ali likerje. Pra\xc5\xbeene pe\xc5\xa1ke se lahko uporabijo kot nadomestek za kavo, mladi listi pa kot nadomestek tobaka. Skorja in korenine vsebujejo veliko taninov, zato je iz njih mogo\xc4\x8de pridobivati rjavo in rumeno barvilo.\n_START_SECTION_\nVrtnarstvo in hortikultura\n_START_PARAGRAPH_\nEnovratni glog se v vrtnarstvu uporablja za goste \xc5\xbeive meje, saj se gosto zara\xc5\xa1\xc4\x8da, poleg tega pa ima trnje, ki prepre\xc4\x8duje dostop divjadi, pa\xc5\xa1nih \xc5\xbeivali in ljudi na omejeno podro\xc4\x8dje. Les je rde\xc4\x8dkaste ali rumenorde\xc4\x8dkaste barve in daje pri gorenju veliko toplote in oddaja malo dima, njegova gostota je okoli 780 kg/m3. Zaradi velike gostote in \xc5\xbeilavosti se najpogosteje uporablja v kolarstvu, strugarstvu in rezbarstvu. Iz njega se izdeluje orodje ter razli\xc4\x8dni okrasni predmeti kot so \xc5\xa1katlice in sprehajalne palice.'